b'\n_START_ARTICLE_\nOrtopedinen manuaalinen terapia\n_START_PARAGRAPH_\nOrtopedinen manuaalinen terapia eli OMT on fysioterapian erikoisala, joka keskittyy tuki- ja liikuntaelinongelmien tutkimiseen, hoitoon ja ennaltaehk\xc3\xa4isyyn._NEWLINE_OMT keskittyy henkil\xc3\xb6n fyysisen toimintakyvyn arviointiin, hermo-, lihas- ja nivelrakenteiden tutkimiseen ja terapiaan sek\xc3\xa4 toimintah\xc3\xa4iri\xc3\xb6iden ennaltaehk\xc3\xa4isyyn. OMT perustuu haastatteluun, tutkimiseen ja kliiniseen p\xc3\xa4\xc3\xa4ttelyyn. Tutkimisessa huomioidaan mm. asiakkaan asentoa, arvioidaan liikkuvuutta, testataan neurologisten oireiden esiintymist\xc3\xa4, pyrit\xc3\xa4\xc3\xa4n l\xc3\xb6yt\xc3\xa4m\xc3\xa4\xc3\xa4n ongelman aiheuttaja mm. provokaatiotestein sek\xc3\xa4 huomioidaan kehon toimivuutta ja hallintaa. Lis\xc3\xa4ksi tutkimisessa ja terapiassa huomioidaan yksil\xc3\xb6llisesti kunkin henkil\xc3\xb6n psykososiaaliset- ja ymp\xc3\xa4rist\xc3\xb6tekij\xc3\xa4t. Tutkimisen j\xc3\xa4lkeen laaditaan yhdess\xc3\xa4 asiakkaan kanssa tavoitteet ja valitaan sopivat terapiamuodot._NEWLINE_OMT-fysioterapeutti toimii moniammatillisess\xc3\xa4 yhteisty\xc3\xb6ss\xc3\xa4 muiden terveydenhuollon ammattilaisten kanssa. Tutkimisen tukena ja terapian suunnittelussa k\xc3\xa4ytet\xc3\xa4\xc3\xa4n apuna potilaasta saatavilla olevaa l\xc3\xa4\xc3\xa4ketieteellist\xc3\xa4 tietoa, kuten kuvantamistutkimuksia. Varsinaisesti kuvantamistutkimuksien teoriaa, tulkintaa ja soveltamista k\xc3\xa4yt\xc3\xa4nn\xc3\xb6n potilasty\xc3\xb6h\xc3\xb6n opetetaan vain muutamia tunteja opinto-ohjelmassa._NEWLINE_Terapiamuotoina k\xc3\xa4ytet\xc3\xa4\xc3\xa4n mm. manuaalisia tekniikoita ja terapeuttista harjoittelua sek\xc3\xa4 tukevia tai ohjaavia teippauksia. Manuaalisiin tekniikoihin kuuluvat mm. nivelmobilisaatiot ja -manipulaatiot, myofasciaaliset tekniikat (pehmytkudosk\xc3\xa4sittelyt, kuten trigger-pistek\xc3\xa4sittelyt, fascia-k\xc3\xa4sittelyt, akupunktio), neuraalikudoksen mobilisointitekniikat, venytykset ja lihasenergiatekniikat. N\xc3\xa4ill\xc3\xa4 hoitokeinoilla luodaan edellytykset asiakkaan omalle harjoittelulle. Terapeuttisella harjoittelulla kehitet\xc3\xa4\xc3\xa4n mm. lihastukea sek\xc3\xa4 asennon- ja liikkeenhallintaa. Asianmukaisella ohjauksella sek\xc3\xa4 omatoimisella harjoittelulla pyrit\xc3\xa4\xc3\xa4n tuki- ja liikuntaelinongelmien hoitoon ja ennaltaehk\xc3\xa4isyyn. L\xc3\xa4ht\xc3\xb6kohtana on asiakkaan oman aktiviteetin tukeminen ja ohjaus virheellisten kuormitustekij\xc3\xb6iden v\xc3\xa4ltt\xc3\xa4miseksi._NEWLINE_Ortopedisen manuaalisen terapian jatkuvaan arviointiin ja kehitt\xc3\xa4miseen k\xc3\xa4ytet\xc3\xa4\xc3\xa4n uusinta tieteellist\xc3\xa4 tietoa ja vahvaa kliinist\xc3\xa4 n\xc3\xa4ytt\xc3\xb6\xc3\xa4 l\xc3\xa4hinn\xc3\xa4 muilta aloilta, kuten osteopatiasta ja kiropraktiikasta sovellettuna. Omaa perustutkimusta fysioterapeutit eiv\xc3\xa4t ole juuri tehneet k\xc3\xa4sill\xc3\xa4 teht\xc3\xa4vist\xc3\xa4 hoidoista._NEWLINE_OMT:n maailmanlaajuinen kattoj\xc3\xa4rjest\xc3\xb6 on IFOMPT, joka on maailman fysioterapiaj\xc3\xa4rjest\xc3\xb6n (WCPT) suurin erikoisalayhdistys. Fysioterapia kuuluu Suomessa virallisen terveydenhoidon piiriin, joten l\xc3\xa4\xc3\xa4k\xc3\xa4rin m\xc3\xa4\xc3\xa4r\xc3\xa4\xc3\xa4m\xc3\xa4n OMT- fysioterapian kustannuksia korvataan sairausvakuutuksesta, kun hoidon on antanut koulutettu fysioterapeutti._NEWLINE_Ortopediseen manuaaliseen terapiaan erikoistuminen kest\xc3\xa4\xc3\xa4 Suomessa 3 vuotta osa-aikaisena ty\xc3\xb6nohessa tapahtuvana lis\xc3\xa4koulutuksena. Koulutus ei ole varsinainen tutkinto, vaan se perustuu viikonloppukurssien ja harjoittelup\xc3\xa4ivien suorittamiseen. Koulutuksen j\xc3\xa4rjest\xc3\xa4\xc3\xa4 yksityinen tarjoaja SOMTY. Koulutukseen valitaan p\xc3\xa4\xc3\xa4sykokeilla fysioterapeutteja sek\xc3\xa4 l\xc3\xa4\xc3\xa4k\xc3\xa4reit\xc3\xa4. Koulutuksen aikana syvennet\xc3\xa4\xc3\xa4n tietoja ja taitoja tuki- ja liikuntaelimist\xc3\xb6n rakenteesta, toiminnasta, tutkimisesta ja hoidosta.'